b'\n_START_ARTICLE_\nMatti Piippo\n_START_PARAGRAPH_\nMatti Piippo (24. lokakuuta 1910 Suonenjoki \xe2\x80\x93 3. maaliskuuta 1996 Lemp\xc3\xa4\xc3\xa4l\xc3\xa4) oli suomalainen insin\xc3\xb6\xc3\xb6ri, teollisuusneuvos ja Piippo Oy:n perustaja._NEWLINE_Matti Piipon is\xc3\xa4 oli ratamestarina valtion rautateill\xc3\xa4. H\xc3\xa4n k\xc3\xa4vi VR:n konepajakoulun ja Ilmavoimien mekaanikkokoulun. T\xc3\xa4m\xc3\xa4n j\xc3\xa4lkeen Piippo opiskeli koneteknikoksi Tampereen teknillisess\xc3\xa4 koulussa ja valmistui 1936 koneinsin\xc3\xb6\xc3\xb6riksi Tampereen teknillisest\xc3\xa4 opistosta._NEWLINE_Piippo ty\xc3\xb6skenteli aluksi Paperituote Oy:n k\xc3\xa4ytt\xc3\xb6insin\xc3\xb6\xc3\xb6rin\xc3\xa4 ja oli vuosina 1940\xe2\x80\x931941 yhti\xc3\xb6n toimitusjohtaja. H\xc3\xa4n tutustui 1938 ulkomaanmatkallaan paperinaruihin ja alkoi suunnitella t\xc3\xa4llaisten narujen valmistusta my\xc3\xb6s Suomessa. Piipon ty\xc3\xb6nantaja Paperituote ei ollut kiinnostunut t\xc3\xa4st\xc3\xa4 hankkeesta ja niinp\xc3\xa4 Piippo perusti oman yrityksen Piippo Oy:n joka aloitti 1942 paperinarun valmistuksen Tampereen l\xc3\xa4hell\xc3\xa4 Messukyl\xc3\xa4ss\xc3\xa4. Piippo itse osallistui talvi- ja jatkosotaan kaukopartion- ja joukkueenjohtajana. Piipon tehdas valmisti sota-aikana my\xc3\xb6s muita paperipohjaisia tuotteita kuten kasseja, sein\xc3\xa4vaatteita, kenkien p\xc3\xa4\xc3\xa4llyskangasta ja paperileluja._NEWLINE_Sodan j\xc3\xa4lkeen Piippo siirsi 1946 paperinarutehtaansa Lemp\xc3\xa4\xc3\xa4l\xc3\xa4n Ryynikk\xc3\xa4\xc3\xa4n jonne valmistui kolmikerroksinen punatiilinen tehdasrakennus jonka yhteydess\xc3\xa4 oli my\xc3\xb6s yrityksen konttoritilat. Piippo suunnitteli ja rakensi itse narunvalmistuksessa tarvittavat tuotantokoneet, ty\xc3\xb6kalut ja laitteet. Yrityksen yhteydess\xc3\xa4 oli t\xc3\xa4t\xc3\xa4 varten oma konepaja jossa rakennettiin, huollettiin ja korjattiin tehtaan koneita. Vuonna 1948 aloitettiin tekstiiliteollisuudessa k\xc3\xa4ytettyjen kartonkihylsyjen valmistus ja vuonna 1951 aloitettiin makkarankuoren valmistus selluloosasta tuotemerkill\xc3\xa4 Selosa ja t\xc3\xa4t\xc3\xa4 tuotantoa jatkui 1950-luvun lopulle saakka. Piippo alkoi 1950-luvulla valmistaa tikkatauluja kartonkihylsyjen sivutuotteena ja kehitti my\xc3\xb6s omat koneet tikkataulujen valmistamiseen. 1950-luvulla aloitettiin my\xc3\xb6s pahvitynnyreiden, hitsauslanka- ja kaapelilanka-astioiden sek\xc3\xa4 maataloudessa k\xc3\xa4ytettyjen melassiastioiden teko. 1960-luvulla alettiin valmistaa pahvista kaapelikeloja ja erilaisia purkkeja._NEWLINE_Piippo aloitti 1960-luvulla muovituotteiden valmistuksen kun vuonna 1967 k\xc3\xa4ynnistettiin muovinarun valmistus ja v\xc3\xa4h\xc3\xa4n my\xc3\xb6hemmin 1970 aloitettiin my\xc3\xb6s muovisten hylsyjen valmistus ruiskupuristamalla. Pahvia k\xc3\xa4ytettiin edelleen pienempien kertak\xc3\xa4ytt\xc3\xb6hylsyjen valmistamiseen. Piippo Oy:n palveluksessa oli Lemp\xc3\xa4\xc3\xa4l\xc3\xa4ss\xc3\xa4 1970-luvun alussa enimmill\xc3\xa4\xc3\xa4n noin 300 ty\xc3\xb6ntekij\xc3\xa4\xc3\xa4 ja tehtaan tuotanto kasvoi voimakkaasti. Vuonna 1973 Piippo Oy siirsi narujen ja k\xc3\xb6ysien valmistuksen Outokumpuun ja tikkataulujen valmistuksen Haapam\xc3\xa4elle koska Lemp\xc3\xa4\xc3\xa4l\xc3\xa4n tehdasta ei pystytty laajentamaan. Tikkataulujen valmistus palasi 10 vuotta my\xc3\xb6hemmin takaisin Lemp\xc3\xa4\xc3\xa4l\xc3\xa4\xc3\xa4n. Piipon tuotteita vietiin my\xc3\xb6s ulkomaille ja 1980-luvun alussa t\xc3\xa4rkein vientimaa oli Neuvostoliitto. Muita viennin kohdemaita olivat pienet SEV-maat, erityisesti Unkari sek\xc3\xa4 Ruotsi, Tanska, Ranska, Saksa ja Viro. _NEWLINE_Matti Piippo sai teollisuusneuvoksen arvon 1964 ja h\xc3\xa4n j\xc3\xa4i el\xc3\xa4kkeelle 1978. _NEWLINE_Vuonna 1999 Piippo Oy:n Lemp\xc3\xa4\xc3\xa4l\xc3\xa4n tehtaan ruiskupuristusliiketoiminnasta syntyi yrityskaupoilla Piiplast Oy ja kartonginjalostuksesta Pakkaus Piippo Oy. N\xc3\xa4m\xc3\xa4 molemmat yritykset siirsiv\xc3\xa4t toimintansa vuonna 2005 Lemp\xc3\xa4\xc3\xa4l\xc3\xa4st\xc3\xa4 Toijalaan. Itse Piippo Oy jatkaa edelleen toimintaansa Outokummussa valmistaen k\xc3\xb6ysituotteita polypropeenista ja polyeteenista sek\xc3\xa4 paalausverkkoja ja lankoja maatalouden k\xc3\xa4ytt\xc3\xb6\xc3\xb6n. N\xc3\xa4iden kolmen yhti\xc3\xb6n palveluksessa on nykyisin yhteens\xc3\xa4 noin 130 henkil\xc3\xb6\xc3\xa4. Uusiksi vientimaiksi ovat tulleet Kiina ja muut Kaukoid\xc3\xa4n maat. Piippo Oy:n entisess\xc3\xa4 tehdas- ja konttorirakennuksessa Lemp\xc3\xa4\xc3\xa4l\xc3\xa4ss\xc3\xa4 toimii ravintolan ohella my\xc3\xb6s kulttuuripalveluita tarjoava Piippo-keskus._NEWLINE_Matti Piipon poikia ovat Pekka Piippo (s. 1941) ja Elcoteqin perustaja Antti Piippo. Pekka Piippo omistaa Pakkaus Piippo Oy:n ja Piiplast Oy:n yhdess\xc3\xa4 poikansa Juha-Pekka Piipon kanssa. Outokummussa toimivasta Piippo Oy:sta Pekka ja Antti Piippo omistavat 85\xc2\xa0% niin ett\xc3\xa4 omistus on jakautunut puoliksi.'